Ek het Tintswalo Atlantic verlede jaar besoek en dit was een van die mees besonderse plekke waar ek al oorgebly het. Toe ek hoor die plek is deur die vuur verrinneweer, was ek geskok.
Die eienaar, Gaye Corbett is ’n vrou met ’n fyn oog vir detail en gaan die nuwe dekor oorsien, in oorleg met Caroline Wright van Spatial Concepts. Caroline was ook betrokke met die oorspronklike ontwerp en versier van die lodge.
Die storie loop dat die eienaars die stukkie hemel in Houtbaai raakgesien het toe hulle ’n plek gesoek het om hul droombestemming te bou. Toe hulle op die strand afgekom het waar Tintswalo Atlantic vandag herbou word, het hulle ’n klippie in die see gegooi en gewens dat die koop van die grond deurgaan. Hul wens het waar geword en die intieme seremonie word vandag met hul gaste gedeel.
As ek weer op daardie strand onder Houtbaai kan staan, sal ek ’n klippie vir Tintswalo in die klotsende branders gooi.